**1. HISTORY FILM FESTIVAL**

**MEĐUNARODNI FESTIVAL POVIJESNIH DOKUMENTARNIH FILMOVA**

**Rijeka, 6. do 9.IX.2017.**

 Jeste li znali da je Jimmy Hendrix bio Indijanac ? Što znate o slavnom bečkom hotelu Sacher ? Želite li znati tko je ubio Georgi Markova ? Volite li blues ? Jeste li vidjeli čuvene američke striptizete ? Znate li kako su se odvijali ratovi ? Sve odgovore na to možete saznati u Rijeci od 6. do 9. rujna kada će se po prvi puta održavati **HISTORY FILM FESTIVAL,** jedinstveni međunarodni festival koji okuplja i vrednuje produkciju povijesnih dokumentarnih filmova, žanra koji posljednjih godina ima sve veći broj poklonika. Od prijavljena 72 dokumentarca direktor i selektor festivala Bernardin Modrić odabrao je za konkurenciju njih 28. Odluke o festivalskim nagradama donijet će međunarodni žiri na čijem je čelu istaknuti njemački povjesničar Reinhard Heydenreuter iz Münchena, a ostali su članovi filmologinja iz Pariza Héléna Fantl, filmski kritičar iz Niša Dejan Dabić, TV autor iz Zagreba Domagoj Božidar Burić i filmolog Boris Ružić iz Rijeke.

 Sve projekcije filmova, koji imaju hrvatske podnapise, će se održavati u Hrvatskom kulturnom domu na Sušaku od 14 sati. Cijena ulaznice je svega 20,00 kuna.

 Kako u Rijeku dolazi čak 36 filmskih autora, producenata i predstavnika nekoliko nacionalnih TV kuća (Al Jazeera iz Katara, austrijski ORF, Bugarska nacionalna TV, Grčka TV) na botelu „Marina“ bit će održavane jutarnje tiskovne konferencije i tzv.masterclass predavanja i paneli s početkom u 10 sati.

 Prvi dan festivala u galeriji Kortil bit će otvorena izložba plakata povijesnih filmova iz kolekcije riječkog filmofila Marijana Štimca koju je osmislio kustos Veljko Krulčić.

Zbivanja i novosti s HFF možete pratiti na Fabebook stranici: https://www.facebook.com/historyfilmfestival/notifications/

 Prema utvrđenom rasporedu prikazivat će se sljedeći filmovi:

[**1917 - THE REAL OCTOBER**](https://filmfreeway.com/submissions/5901477) **(1917 – PRAVI OKTOBAR)**

(redateljica Katrin Rothe, prod.Njemačka, trajanje 01:29:30)

Priča o Oktobarskoj revoluciji ispričana riječima Maksima Gorkog, Kazimira Maljeviča, Vladimira Majakovskog i Sinaide Hippius u impresivnoj animirano-dokumentarističkoj izvedbi.

**HOT MEN COLD DICTATORSHIPS (VRUĆI MUŠKARCI U HLADNOJ DIKTATURI)**

(redateljica Mária Takács, prod.Mađarska, trajanje 01:37:37)

Mladi mađarski homoseksualci istražuju osobne drame starijih homoseksualaca koji su živjeli u komunističkoj Mađarskoj.

**ANDREAS LENTAKIS – A ROMANTIC FIGHTER**

**(ANDREAS LENTAKIS – ROMANTIČNI BORAC)**

(redatelj Menos Deliotzakis, prod.Grčka, trajanje 01:23:00)

Život, politička djelovanja i duhovna razmišljanja Andreasa Lentakisa vode nas kroz političku povijest grčke ljevice tijekom druge polovice 20. stoljeća.

**SPAIN IN TWO TRENCHES ( ŠPANJOLSKA U DVA ROVA)**

(redatelji Francesc Escribano i Lluis Carrizo , prod. Španjolska, trajanje 01:36:00)

Španjolski građanski rat i njegov krvavi trag viđen kroz izuzetne snimke koje su digitalno obrađene i kolorirane.

[**YOURS SINCERELY, LOIS WEBE**](https://filmfreeway.com/submissions/5964367)**R (SRDAČNO VAŠA, LOIS WEBER)**

(redateljica Svetlana Cvetko, prod.SAD, trajanje 00:06:00)

Filmska minijatura o prvoj i najvažnijoj filmskoj autorici američke kinematografije. Redateljica Svetlana Cvetko je prije odlaska u Hollywood živjela u Rijeci, a zanimljivo je i to da je producentica filma glumica Elizabeth Banks poznata iz blockbustera "Igre gladi".

[**RUMBLE: THE INDIANS WHO**](https://filmfreeway.com/submissions/6069136) **ROCKED THE WORLD (RUMBLE:INDIJANCI KOJI SU ROKALI SVIJETOM)**

(redatelji Catherine Bainbridge i Alfonso Maiorana, prod.Kanada, trajanje 01:30:00)

Nagrađeni film s ovogodišnjeg slavnog Sundance filma festivala priča je o Indijancima koji su stvarali rock, blues, heavy metal...**Buddy Guy, Steven Van Zandt, Tony Bennett, Taj Mahal, Martin Scorsese, Steven Tyler, Iggy Pop, Marky Ramone (The Ramones), Taylor Hawkins (Foo Fighters), Dan Auerbach (The Black Keys), Matt Sorum (Guns ‘N’ Roses), Mike Inez (Alice in Chains), Robert Trujillo (Metallica), Slash (Guns ‘N’ Roses), Robbie Robertson, Buffy Sainte-Marie i** vrhunski snimci kroje ovaj film kojega treba gledati i slušati.

[**TOUCH OF AN ANGEL**](https://filmfreeway.com/submissions/5946888) **(DODIR ANĐELA)**

(redatelj Marek Tomasz Pawlowski, prod.Poljska, trajanje 01:00:00)

Vrlo osobna, pjesnička priča o gluhom slikaru Henryku Schoenkeru koji se vraća u svoj rodni grad, na mjesta gdje je kao dječak nalazio utočišta i gdje mu se vraćaju strašne uspomene. Grad se zove Auschwitz.

**DEATH OR LIBERTY (SMRT ILI SLOBODA)**

(redatelj Steve Thomas, prod.Australija, trajanje 01:17:17)

Poznati trubaduri Billy Bragg, Mick Thomas i Lisa O'Neill te skupina povjesničara prepričavaju događaje između 1793. i 1867. godine kada je britanska vlada protjerala svoje kriminalce i pobunjenike u teške zatvorske kolonije na samom rubu poznatog svijeta. U Australiju.

**TRANZICION - ART AND POWER in ALBANIA (TRANZICIJA - UMJETNOST I SNAGA)**

(redatelj Giuseppe Schillaci, prod.Francuska, trajanje 00:53:00)

Kroz život i rad vodećih albanskih likovnih umjetnika (među kojima je i aktualni premijer Edi Rama) i njihove umjetničke evolucije posljednjih desetljeća, film govori o albanskoj povijesti, od komunističke diktature - jednog od najotvorenijih režima svijeta - do svoje frenetične tranzicije prema kapitalizmu i pristupnika u Europsku zajednicu.

**THE HALF-LIFE OF GENIUS: PHYSICIST RAEMER SCHREIBER**

**(ŽIVOT GENIJA: FIZIČAR RAEMER SCHREIBER)**

(redatelji Jared Branden-Flande i John Webb, prod.SAD, trajanje 01:48:00)

Nuklearni fizičar Raemer Edgar Schreiber malo je poznati tvorac atomske bombe poznate kao "Debeljko" koja će završiti Drugi svjetski rat. Izuzetne arhivske snimke koje do sada nisu viđene čine ovaj film osobito zanimljivim.

[**LOVING CARMEN**](https://filmfreeway.com/submissions/6031027) **(VOLJETI CARMEN)**

(redatelj Nayo Titzin, prod. Bugarska, trajanje 01:06:02)

Već više od stoljeća glazbenici, pjevači, redatelji, istraživači i kolekcionari obožavaju opernu priču o seviljskoj cigarreri Carmen koju je tako maestralno skladao Georges Bizet. Film za sve ljubitelje opere.

[**THE KARAMAZOFFS**](https://filmfreeway.com/submissions/5943938)  **(THE KARAMAZOFFS)**

(redatelji Juan Gamero i Carmen Rodríguez, prod. Španjolska, trajanje 01:25:51)

Karamazoffs je skupina poznatih umjetnika iz Barcelone (Muntadas, Miralda, Zush i Robert Llimós...) koji su početkom 70-ih godina prošloga stoljeća započeli svoju karijeru u New Yorku koji je bio središte eksperimentalne umjetnosti, happeninga, performansa, konceptualne umjetnosti i videoarta. Najsjajnije razdoblje suvremene umjetnosti gledamo u antologijskim snimkama u kojima se pojavljuju Andy Warhol, Jonas Mekas,Jaime Davidovich, Charlotte Moorman, Yoko Ono, Nam June Paik, Fluxus, Lou Reed i Velvet Underground, Laurie Anderson i The Karamazoffs.

[**LEAGUE OF EXOTIQUE DANCERS**](https://filmfreeway.com/submissions/6271672) **(LIGA EGZOTIČNIH PLESAČICA)**

(redateljica Rama Rau,prod.Kanada, trajanje 01:30:14)

Film poznate kanadske redateljice Rame Rau i producenta Eda Barrevelda istražuje svijet striptiza, zabave i perja kojim defiliraju nekada slavne žene što su zaluđivale mušku maštu. Istovremeno je to i priča o siromaštvu, rasizmu i seksizmu koji su bili pratitelji svijetala Las Vegasa i američkih egzotičnih plesačica.

[**THE FORGOTEN MASSACRE**](https://filmfreeway.com/submissions/6162156) **(ZABORAVLJENI MASAKR)**

(redatelj Mehdi Bekkar,prod.Katar, trajanje 01:24:00)

Katarska Al Jazeera producirala je film o pokolju koji se dogodio tijekom tzv. Alžirskog rata (1954.-62.) 17. listopada 1961. godine u Parizu. Francuska je policija po zapovijedi svoga šefa Mauricea Papona napala oko 30.000 alžirskih demonstranata te mnoge pobila i bacila u Seinu.

**THE BIRTH OF PRINTING - THE GUTENBERG REVOLUTION**

**(ROĐENJE TISKARSTVA – GUTENBERGOVA REVOLUCIJA)**

(redatelj Marc Jampolsky, prod.Francuska, trajanje 01:25:15)

Gutenbergov je izum izmiijenio svijet i smatra se najznačajnijim izumom Srednjega vijeka. Ova bezvremenska priča puna je izazova, vizionarskih ideja, saveza i izdaja u kojoj gledamo borbu izumitelja koji izaziva društvo svoga vremena.

**CHILDHOOD TORMENT - ABUSE IN THE GDR-SPORT**

**(MUČNO DJETINJSTVO - ZLOUPOTREBA U SPORTU DDR-a)**

(redatelji André Keil i Benjamin Unger , prod.Njemačka, trajanje 00:29:00)

Prava pozadina senzacionalnih rezultata sportaša bivše socijalističke Njemačke Demokratske Republike (DDR) danas se polako razotkriva. Desetljećima nakon prestanka aktivnog bavljenja sportom nekadašnji se sportaši moraju boriti s posljedicama napornih treninga, droga, dopinga, tjelesnog i psihičkog zlostavljanja.

**THE REAL MASH (PRAVI M.A.S.H.)**

(redateljica Min Sook Lee, prod.Kanada, trajanje 00:47:05)

Ovaj film nam prikazuje priče i ljude koji su inspirirali autore slavnog filma i planetarno popularne TV serije M.A.S.H. Intervjui s glumcima serije M.A.S.H, priče kirurga, liječnika, medicinskih sestara i pilota koji su služili u Korejskom ratu, arhivski filmovi i rijetke fotografije podsjetit će nas na ovu seriju i njene izvore.

[**SOUNDS FROM THE FOG**](https://filmfreeway.com/submissions/6022997) **(ZVUCI IZ MAGLE)**

(redatelj Klaus Stanjek, prod.Njemačka, trajanje 01:30:00)

Autor filma na šarmantan način priča o svom ujaku koji je kao homoseksualac proveo u njemačkim logorima Dachau i Mauthausen punih sedam godina (1938-1945).

[**OKLAHOMA CITY**](https://filmfreeway.com/submissions/5944919) **(OKLAHOMA CITY)**

(redatelj Barak Goodman, prod.SAD, trajanje 01:35:00)

Film prati korijene najgoreg čina domaćeg terorizma u američkoj povijesti – dizanja u zrak Murrahove zgrade u Oklahoma Cityju u travnju 1995. Uzbudljiva i trilerski osmišljena priča uvodi nas u istragu motiva zločina koji je zaprepastio Ameriku.

**THE QUEEN OF VIENNA - ANNA SACHER AND HER HOTEL**

**(KRALJICA BEČA – ANNA SACHER I NJEN HOTEL)**

(redateljica Beate Thalberg, prod. Austrija, trajanje 00:56:00)

Legendarni bečki hotel Sacher je okupljalište društvenih elita već gotovo 150 godina. Od otvorenja 1876. godine hotel je plijenio svojim kozmopolitizmom, vrhunskom kulinarskom umjetnošću, legendarnom slastičarnicom i dvorskim ritualom s jasnom podjelom uloga. Iza svega toga stajala je Anna Sacher.

**SILENCED: THE UMBRELLA MURDER (UŠUTKAN: UBOJSTVO KIŠOBRANOM)**

(redatelj Klaus Dexel , prod. Njemačka , trajanje 01:32:15)

Jedno od najtajnovitijih ubojstava Hladnog rata poznato je kao "ubojstvo kišobranom". Film razjašnjava pozadinu i politički kontekst napada na bugarskog pisca i emigranta Georgi Markova te nas istraživačkom strašću dovodi do njegovog ubojice kojemu se od 1993. godine gubi trag...

[**I AM THE BLUES**](https://filmfreeway.com/submissions/6266083) **(JA SAM BLUES)**

(redatelj Daniel Cross, prod. Kanada, trajanje 01:41:00)

Glazbeno putovanje kroz močvare Mississippija dovodi nas do posljednih kraljeva iskonskoga bluesa koji još žive na dubokom jugu SAD-a. Bobby Rush, Barbara Lynn, Henry Gray, Carol Fran, Lazy Lester, Bilbo Walker, RL Boyce, Jimmy 'Duck' Holmes, Lil Buck Sinegal, LC Ulmer i njihovi prijatelji probudit će blues u svima nama.

**SWITZERLAND: HITLER'S BANKERS (ŠVICARSKA: HITLEROVI BANKARI)**

(redatelj Olivier Lamour, prod. Francuska, trajanje 00:55:00)

Gledajući Drugi svjetski rat iz perspektive ekonomije postaje jasno da je Treći Reich bio div na glinenim nogama. Niz nezavisnih otkrića objašnjava kako je Treći Reich bio u stanju financirati velike ratne troškove. Strašni rat mogao je biti završen 1943. godine da Švicarska nije „reciklirala“ zlato koje su nacisti otimali na svojim ratnim pohodima..

**BOMBING WAR, FROM GUERNICA TO HIROSHIMA**

**( RAT BOMBAMA, OD GUERNICE DO HIROSHIME)**

(redatelji Emmanuel Blanchard i Fabrice Salinié, prod. Francuska, trajanje 01:30:00)

Priča o ludoj utrci za moći i uništenju koja je iscrpila bogatstva naroda, mobilizirala najsjajnije znanstvene umove i ostavila svijet u ruševinama. Zastrašujuće sjenke smrtonosnih bombardera i gradova razrušenih plamenom, desetkovno i terorizirano civilno stanovništvo rezultat su novoga načina ratovanja.

[**PUSTOOD**](https://filmfreeway.com/submissions/6307800) **(PUSTOOD)**

(redatelj Nebojša Iić Ilke, prod. Srbija, trajanje 00:57:00)

Postoje ljudi koje drugi smatraju čudnima. Oni su osuđeni na patnju, ali se nikada ne mogu zaboraviti. Jedan od takvih neshvaćenih bio je i
srpski slikar Hristofor Crnilović (1886. - 1963.) koji je sakupljao i predano istraživao tradicijsku kulturu srpskoga naroda. Njegova kulturna misija bila je neobična i nerazumljiva suvremenicima koji su ga prozvali PUSTOOD.

**THE FAMOUS STRANGER (ZNAMENITI STRANAC)**

(redatelj Svetoslav Ovcharov, prod. Bugarska, trajanje 01:15:00)

Ivan Stojanović - Adjeleto, jedan je od najviših i najdugovječnijih državnih dužnosnika u Bugarskoj koji je djelovao krajem XIX. i početkom XX. stoljeća. Tajna njegove političke dugovječnosti je svojevrsni „šetebandijerizam“ koji ga je od nihilista i revolucionara doveo do uglednog člana bugarskog kraljevskog dvora.

 [**A COLD COKE IN THE DAYS OF**](https://filmfreeway.com/submissions/6133439) **THE COLD WAR**

**(HLADNA COLA U DANIMA HLADNOG RATA)**

(redatelj Damjan Petrov, prod. Bugarska, trajanje 00:56:00)

Duhovita priča o tome kako je Coca-Cola ušla u Bugarsku u vrijeme komunističkog režima sredinom šezdesetih godina. Do tada je komunistička propaganda opisivala Coca Colu kao alkoholno piće američkih vojnika. Zahvaljujući inicijativi običnog čovjeka Toncha Mihajlova, koji je u Parizu 1965.godine prvi put uspostavio kontakt s tvrtkom Coca-Cola, Bugarska je postala prva socijalistička zemlja u kojoj je Coca-Cola uspjela razbiti ideološka pravila i otvoriti svoju punionicu.

[**D-DAY: NORMANDY 1944**](https://filmfreeway.com/submissions/7263035) **(DAN- D: NORMANDIJA 1944.)**

(redatelj Pascal Vuong, prod. Francuska, trajanje 00:42:57)

Najveća saveznička operacija Drugog svjetskog rata započela je 6. lipnja 1944. godine u Normandiji. Film obiluje vrhunskim digitalnim prikazima ove čuvene ratne operacije koja je slomila Treći Reich, a danas budi dužnost sjećanja i dužnost zahvalnosti.